Uitbranding en stres binne die NGV - Solidariteit GildesSolidariteit Gildes Uitbranding en stres binne die NGV - Solidariteit Gildes
Tuis / Gesondheidpraktisyns Artikel / Uitbranding en stres binne die NGV
Uitbranding en stres binne die NGV
Die eerste gedagte wat by my opkom as ek aan die NGV van die toekoms dink, is oorvol wagkamers by spreekkamers, klinieke en hospitale en 'n gewag vir ure tussen vele ander om 'n dokter te sien of gehelp te word.
Hoe lyk hierdie prentjie egter vanuit die gesondheidswerker se oogpunt? Wat gaan hulle belewenis en ervaringe wees binne die NGV?
Resultate van 'n studie in Amerika (lees meer oor die studie hier: https://www.medicalbrief.co.za/archives/physicians-small-practices-considerably-lower-levels-burnout/) het nou aan die lig gebring dat dokters dramaties minder simptome van uitbranding en stres ervaar wanneer hulle in kleiner praktyke praktiseer waar hulle outonoom en onafhanklik besluite kan neem en kan werk. Die voorkoms van uitbranding onder dokters in klein praktyke is ongeveer 40% minder as dié van dokters in die openbare sektor wat nie outonoom en in 'n kleiner pasiënt-omgewing kan werk nie. Uitbranding binne die gesondheidsorgsektor is 'n groot rede tot kommer omdat dit tot swakker diens en lae werksbevrediging en produktiwiteit aanleiding gee.
Die studie het bevind dat die grootste bydraende faktor om uitbranding te verlaag, die siening van outonomie is. Daar is verder ook gesien dat 'n kultuur van veiligheid en hoë kwaliteit diensverskaffing ook tot minder uitbranding aanleiding gee. Infrastruktuur, die omgewing en 'n dokter se vermoë om gesondheidsorg van hoë gehalte te lewer is dus uiters belangrik om stresvlakke te help verlaag.
Hoewel ander faktore wat in kleiner praktyke stresvol is nie misken moet word nie, is die bevindinge van die studie baie insiggewend. Met die NGV in die vooruitsig en ekonomiese faktore wat 'n rol gaan speel, gaan al hoe meer dokters waarskynlik deel moet word van 'n groter en besiger instansie. Werksomstandighede in openbare gesondheidsorg is reeds stresvol as gevolg van tekorte aan toerusting, fasiliteite, personeel en so meer.
Hoe gaan dokters teen uitbranding beskerm word in die nuwe NGV-omgewing? Het iemand al gewonder hoe dit dokters en ander gesondheidsorgwerkers gaan beïnvloed?
Deur Nicolien Welthagen, Senior Navorsingsielkundige verbonde aan die Solidariteit Navorsingsinstituut